**2019 M. UTENOS TURIZMO INFORMACIJOS CENTRO RENKAMOS LANKYTOJŲ STATISTIKOS ATASKAITA**

VšĮ Utenos turizmo informacijos centro (toliau Utenos TIC) vienas iš uždavinių yra rinkti lankytojų statistiką, ją apibendrinti ir išanalizuoti. 2019 m. Utenos turizmo informacijos centras skaičiavo Utenos TIC skyrių adresu Stoties g. 39, Utena (toliau Stoties g. skyrius) ir adresu Aušros g. 47, Utena (Kūrybinių industrijų centre „Taurapilis“, toliau Taurapilio skyrius) lankytojus, naudojant „Google Analitics“ sistemą tikrino prisijungimus prie Utenos TIC svetainės [www.utenainfo.lt](http://www.utenainfo.lt), bei, bendradarbiaudamas su turizmo paslaugų teikėjais, rinko informaciją apie apsilankiusiųjų skaičių lankytinose Utenos miesto ir rajono vietose.

**1. Lankytojų skaičius Utenos TIC skyriuose 2019 metais**

2019 m. bendrai Utenos turizmo informacijos skyriuose apsilankė 10146 lankytojai: Stoties g. skyriuje – 7107 lankytojai, Taurapilio skyriuje – 3039 lankytojai (žr. 1 pav.).

**1 pav.** 2019 m. Utenos TIC lankytojų pasiskirstymas skyriuose

2019 m. Stoties g. skyriaus lankytojų skaičius didėjo lyginant su 2016 m. ir 2017 m., tačiau mažėjo lyginant su 2018 m. Tokį lankytojų skaičiaus kitimą lyginant su 2018 m. galėjo nulemti projekto „Surinkt Lietuvą“ populiarumo mažėjimas. 2019 m. Taurapilio skyriaus lankytojų skaičius buvo didesnis lyginat su ankstesniais metais (2016 m., 2017 m., 2018 m.) (žr. 2 pav.).

**2 pav.** Stoties g. skyriaus ir Taurapilio skyriaus lankytojai 2016-2019 m.

Žvelgiant į bendrą lankytojų skaičių skyriuose, daugiausia jų sulaukėme vasaros mėnesiais (birželis, liepa rugpjūtis) – viso 4630 lankytojų (arba 46% bendro lankytojų skaičiaus), pavasario sezonu (kovas, balandis gegužė) apsilankė 2513 lankytojų (arba 25% bendro lankytojų skaičiaus), žiemos sezonu (sausis, vasaris, gruodis) apsilankė 1737 lankytojai (arba 17% bendro lankytojų skaičiaus) ir mažiausia lankytojų užsuko rudens sezonu – 12% bendro lankytojų skaičiaus (arba 1266 lankytojai).

Stoties g. skyriuje 2019 m. daugiausia lankytojų buvo vasaros mėnesiais – rugpjūtį 1449 lankytojai, liepą 1431 lankytojas, birželį – 834 lankytojai, tuo tarpu Taurapilio skyriuje daugiausia lankytojų sulaukta kovą – 472 lankytojai, vasarį – 424 lankytojai ir birželį – 367 lankytojai. Tokį netolygų lankytojų pasiskirstymą skyriuose galėjo nulemti tai, kad Stoties g. skyrius vasaros sezonu dirba be išeiginių dienų ir šiame skyriuje lankosi turistai tiek iš Lietuvos miestų, tiek iš užsienio šalių, tuo tarpu Taurapilio skyriaus lokacija lemia tai, kad šio skyriaus paslaugomis dažniau naudojasi vietiniai gyventojai (registruojasi į ekskursijas, perka bilietus į renginius ir pan.) (žr. 3 pav.).

**3 pav.** 2019 m. Stoties g. skyriaus ir Taurapilio skyriaus lankytojų pasiskirstymas mėnesiais

2019 m. Utenos TIC skyriuose apsilankė 9358 lankytojai lietuviai. Tai sudarė 92% viso lankytojų skaičiaus (Stoties g. skyriuje apsilankė 6533 lietuviai, Taurapilio skyriuje apsilankė 2825 lietuviai).

**4 pav.** 2019 m. Utenos TIC lietuvių ir užsieniečių lankytojų pasiskirstymas

Užsieniečiai sudarė 8% viso skyrių lankytojų skaičiaus – 788 užsieniečiai lankytojai (Stoties g. skyriuje apsilankė 574 užsieniečiai, Taurapilio skyriuje apsilankė 214 užsieniečių) (žr. 4 pav.).

Didžiausią dalį iš užsienio lankytojų sudarė Baltijos ir kaimyninių šalių gyventojai (latviai, estai, lenkai, baltarusiai, rusai) 57% viso užsienio lankytojų skaičiaus (453 lankytojai). 12% užsienio šalių lankytojų (98 lankytojai) sudarė Vakarų Europos šalių gyventojai (prancūzai, vokiečiai, olandai, belgai). Skandinavijos šalių turistai (norvegai, švedai, suomiai, danai) sudarė 11% (89 lankytojai), Pietų Europos šalių gyventojai (ispanai, portugalai, italai, graikai) 6% (49 lankytojai) bendro užsienio šalių lankytojų skaičiaus (žr. 5 pav.).

**5 pav.** 2019 m. Utenos TIC užsienio šalių lankytojų pasiskirstymas pagal šalis

Kitų žemynų šalių lankytojai (Šiaurės Amerika – amerikiečiai, kanadiečiai, Pietų Amerika – brazilai, argentiniečiai, čiliečiai, kolumbiečiai, Azija – kinai, izraeliečiai) sudarė 3% (24 lankytojai) bendro užsienio šalių lankytojų skaičiaus (žr. 5 pav.).

**2. 2019 m. Utenos TIC svetainės** [**www.utenainfo.lt**](http://WWW.UTENAINFO.LT) **prisijungimo seansų ataskaita**

Naudojant „Google Analitics“ sistemą yra stebimi prie Utenos turizmo informacijos centro svetainės [www.utenainfo.lt](http://www.utenainfo.lt) prisijungimų skaičiaus rodikliai. Prisijungimų seansų skaičius prie svetainės didėja kiekvienais metais (žr. 6 pav.), t.y. 2019 m. lyginant su 2016 m. prisijungimų prie svetainės padidėjo 2,7 karto. Vidutinė prisijungimo seanso trukmė trumpėja kiekvienais metais, t.y. 2015 m. vidutinė vieno seanso prisijungimo trukmė buvo 2,49 min., 2016 m. – 2,43 min., 2017 m. – 2,32 min., 2018 m. – 2,13 min., 2019 m. – 2,04 min. Galbūt sutrupėjusi prisijungimo seanso trukmė gali reikšti tai, kad spartėja interneto ryšys, asmenys naudojasi greičiau veikiančiomis priemonėmis (kompiuteriais, plančetėmis, mobiliaisiais telefonais) ar dabartinėje Utenos TIC svetainėje informacija yra sudėliota aiškiau ir mažiau laiko užtrunka ją surasti.

**6 pav.** Prisijungimų prie Utenos TIC internetinės svetainės skaičius 2015–2019 m.

Prisijungimų prie svetainės skaičių lemia sezoniškumas, t.y. vasaros sezonu prisijungusiųjų skaičius sudarė 37 % (36066 prisijungimai), pavasario sezonu – 24 % (23784 prisijungimai), žiemos sezonu - 21 % (20362 prisijungimai), rudens sezonu 18 % (17285 prisijungimai) bendro prisijungimų skaičiaus (žr. 7 pav.).

**7 pav.** 2019 m. prisijungimų skaičiaus prie svetainės www.utenainfo.lt pasiskirstymas mėnesiais

2019 m. prie Utenos TIC svetainės prisijungė 96 valstybių gyventojai. Didžiausią dalį sudarė lietuviai, kurie prie svetainės prisijungė 91857 kartus, užsieniečiai prie svetainės prisijungė 5640 kartų (žr. 8 pav.).

**8 pav.** 2019 m. prisijungusių prie Utenos TIC svetainės pasiskirstymas (Lietuva ir Užsienio šalys)

Daugiausia iš užsienio šalių prisijungusių prie Utenos TIC svetainės 2019 m. buvo Europos žemyno šalių gyventojai – viso 4516 prisijungimų, Šiaurės Amerikos žemyno šalių gyventojai prisijungė 683 kartus, Azijos žemyno gyventojai 285 kartus. Kitų žemynų gyventojų prisijungimai neviršijo 50 prisijungimų skaičiaus: Afrika – 46 kartai, Australija – 17 kartų, Pietų Amerika – 1 kartą (žr. 9 pav.).

**9 pav.** 2019 m. prisijungusių prie Utenos TIC svetainės pasiskirstymas pagal žemynus

Dažniausiai prisijungusių prie Utenos TIC svetainės šalių gyventojų skaičius pateikiamas 1 lentelėje (lentelėje surašytos visos šalys, kurių gyventojų prisijungimų prie svetainės skaičius viršijos 50 kartų per 2019 m.).

**1 lentelė.** 2019 m dažniausiai prie svetainės Utenos TIC prisijungiantys užsienio šalių gyventojai

|  |  |  |  |
| --- | --- | --- | --- |
| **Šalis** | **Seansų skaičius** | **Šalis** | **Seansų skaičius** |
| **1.** Latvija | 1495 | **9.** Airija | 113 |
| **2.** Didžioji Britanija | 847 | **10.** Lenkija | 92 |
| **3.** JAV | 651 | **11.** Pietų Korėja | 74 |
| **4.** Norvegija | 348 | **12.** Italija | 69 |
| **5.** Rusija | 286 | **13.** Suomija | 64 |
| **6.** Vokietija | 262 | **14.** Prancūzija | 63 |
| **7.** Danija | 127 | **15.** Ispanija | 55 |
| **8.** Švedija | 122 | **16.** Estija | 53 |

Utenos turizmo informacijos centro internetinėje svetainėje yra pateikiama įvairi informacija, kuri yra aktuali turistams, t.y. informacija su aprašymais yra patalpinta į šiuos pagrindinius skyrius: „Lankytinos vietos“, „Ką vekti?“ (informacija apie pramogas, edukacines programas, renginius, turistiniai maršrutai), „Nakvynė“, „Maitinimas“, „Ekskursijos“, „Utenos TIC“ (kontaktai, veikla, naujienos). Natūralu, kad jungdamiesi prie svetainės, asmenys ieško skirtingos, kiekvienam aktualios informacijos.

**2 lentelė.** Populiariausi svetainės [www.utenainfo.lt](http://www.utenainfo.lt) vidiniai puslapiai 2019 m.

|  |  |  |  |  |  |
| --- | --- | --- | --- | --- | --- |
| **Vidinio puslapio pavadinimas** | **Seansų skaičius** | **Procentai** | **Vidinio puslapio pavadinimas** | **Seansų skaičius** | **Procentai** |
| **1.** Ekskursijų sąrašas | 18270 | **19 %** | **8.** Utenos baseinas | 1151 | **1 %** |
| **2.** Renginiai | 11737 | **12 %** | **9.** Kino namai | 1007 | **1 %** |
| **3.** Pradinis puslapis lietuvių kalba | 10571 | **11 %** | **10.** Kaimo turizmo sodybų sąrašas | 887 | **0,9 %** |
| **4.** Lankytinų vietų sąrašas | 4386 | **5 %** | **11.** Pradinis puslapis anglų kalba | 788 | **0,8 %** |
| **5.** Triušiukų slėnis | 3553 | **4 %** | **12.** Grožio ir SPA centras „Tilia“ | 647 | **0,7 %** |
| **6.** Utenos miesto fontanas ir Dauniškio parkas | 2365 | **2 %** | **13.** Kaimo turizmo sodyba „Alaušynė“ | 580 | **0,6 %** |
| **7.** Poilsiavietė „Sudeikiai“ | 1295 | **1 %** | **14.** Utenos kalėdinė mugė | 514 | **0,5 %** |

Lentelėje Nr. 2 pateikiama informacija apie labiausiai lankomus vidinius svetainės [www.utenainfo.lt](http://www.utenainfo.lt) puslapius, t.y. puslapius, kurių prisijungimo seansai viršija 500 kartų per 2019 m.

**3. 2019 m. Lankytinų objektų Utenos mieste ir rajone statistika**

# Kad išanalizuotumėme informaciją, kurie lankytini objektai Utenos mieste ir rajone yra labiausia mėgstami turistų, 2019 m. rinkome informaciją apie lankytojų skaičių objektuose, kurie šią informaciją kaupia. Trys gausiausiai lankomi objektai Utenos mieste ir rajone 2019 m. buvo Utenos kraštotyros muziejus (Utenio a. 3, Utena) – 9941 lankytojas, Triušiukų slėnis (Antalamėstės k., Saldutiškio sen.), kuriame apsilankė 8065 lankytojai bei Vytauto Valiušio keramikos muziejujus Leliūnų miestelyje – 6163 lankytojai. Penki objektai sulaukė daugiau nei vieno tūkstančio lankytojų, bet lankytojų skaičius šiuose objektuose neviršijo dviejų tūkstančių, tai Utenos kraštotyros muziejaus padaliniai – A. ir M. Miškinių etnografinė sodyba Juknėnuose (Daugailių sen.), Laisvės kovų muziejus Utenos mieste, Tauragnų krašto muziejus bei Giedriaus Mazūro keramikos studija Antalgėje (Leliūnų sen.) ir Aludarystės pažinimo centras, kuris įsikūręs alaus darykloje Utenos mieste. Kituose objektuose lankytojų skaičius per 2019 m. neviršijo vieno tūkstančio. Tai Utenos miesto objektai Tradicinių amatų centras „Svirnas“ bei Senasis paštas, Utenos meno centras Leliūnuose, Raganų muziejus Pačkėnuose (Utenos sen.), Vaizduotės parkas „Pasaka“ ir namelis „Drakono džiunglės“ Kuktiškių miestelyje bei Prieškario ūkininko sodyba Sirutėnuose (Sudeikių sen.) (žr. 10 pav.).

**10 pav.** 2019 m. lankytojų skaičius lankytinuose Utenos miesto ir rajono objektuose

Bendras skaičius lankytojų šiuose objektuose buvo 34403. 93% šių lankytojų sudarė lietuviai (31823 lankytojai), 7% užsienio šalių lankytojai (2362 lankytojai).

**11 pav.** 2019 m. užsieniečių skaičius pagal šalis Utenos miesto ir rajono lankytinuose objektuose

Didžiausią dalį iš užsieniečių lankytinuose objektuose sudarė Baltijos ir kaimyninių šalių gyventojai (latviai, estai, lenkai, baltarusiai, rusai) 66% bendro užsienio lankytojų skaičiaus objektuose. Didžiosios Britanijos ir Airijos šalių gyventojai sudarė – 22%, Pietų Europos šalių (ispanai, italai, graikai, portugalai, turkai, kipriečiai) 4% bendro užsieniečių skaičiaus lankytinuose objektuose. Utenos krašto muziejai, meno ir amatų centrai sulaukia lankytojų ir iš kitų žemynų, t.y. objektuose 2019 m. apsilankė amerikiečiai, palestiniečiai, japonai, kinai, indai, australai, iraniečiai (žr. 11 pav.).

**Išvados:**

* 2019 m. didžiausią dalį lankytojų Utenos turizmo informacijos centre, lankytinuose objektuose sudarė lietuviai (Utenos TIC – 70%, objektuose net 90% bendro lankytojų skaičiaus), internetinėje svetainėje dažniausia informacijos ieškojo irgi lietuviai – 94% prisijungusiųjų skaičiaus.
* Populiariausia užsienio šalis – Latvija: Utenos turizmo informacijos centre 2019 m. apsilankė 271 latvis (34% bendro Utenos TIC užsieniečių lankytojų skaičiaus), lankytinuose objektuose apsilankė 1106 latviai – 47 % užsieniečių lankytojų skaičiaus objektuose), prie internetinės svetainės taip pat iš užsienio šalių daugiausia jungėsi taip pat latviai – 27% bendro užsieniečių prisijungimo skaičiaus.
* Daugiausia lankytojų Utenos turizmo informacijos centre 2019 m. sulaukėme vasaros sezonu – 46% bendro lankytojų skaičiaus, vasaros sezonu daugiausia ir prisijungimų prie internetinės svetainės - 37% bendro prisijungimų skaičiaus.
* Prisijungimų prie Utenos turizmo informacijos centro svetainės www.utenainfo.lt skaičius didėja kiekvienais metais. Lyginant 2019 m. su 2018 m., tai prisijungimų prie svetainės 2019 m. buvo 3836 prisijungimais daugiau, tai reiškia, kad kiekvienais metais vis daugiau potencialių Utenos krašto lankytojų ieško informacijos apie mūsų kraštą.
* Populiariausi lankytini objektai Utenos krašte 2019 m. buvo Utenos kraštotyros muziejus (9941 lankytojas), Triušiukų slėnis (8065 lankytojai), Vytauto Valiušio keramikos muziejus (6163 lankytojai). Beje, informacijos apie Triušių slėnį Utenos TIC svetainėje ieškojo 3553 prisijungusieji – tai penktas pagal populiarumą svetainės vidinis puslapis.